11
Unsuialin tangle kwian tanre mo ta gbu Chube gai ulia
1 Kwian bai mo ta gbe ulia Chube ole Chube gai ulia, kwian ene ta suge trate Chube be age ulita Chube gerule kare, kaire kwian ene ta suge trate lle ulita kwian me kle gwagedige lle e ulita kle ulia Chube gerule kare. 2 Che enusulian oña che sulian oña unsuialin mo ta gbu ulia Chube ole Chube gau ulia, gire e giti Chube gwagedu no ama ulitadi, Chubedi nga sugadu no kwian mo ta gbu giti ama ole.
3 Che mo ta gbe ulia Chube ole Chube gai ulia gire suge chege Chube lle ulita dodanga. Chube gerudu alin allabi gwangea nge jondege alin gire lle ulita chegu dodaba no ama kirallaske, Chube lle ulita dodadu mau kirallaske lle ulita me kledu gire.
4 Che enusulian oña che sulian oña unsuialin ulita bai kalla kle degaba chada ai giti mo ta gbu ulia Chube ole, ama ulita Chube gau ulia mo tale.
Che enusulian oña kada Abel mo ta gbu ulia Chube ole Chube gai ulia, ama Chube gau mo Chugagwallale agedu Chube tadukalin kare, malen Abel bda no guda Chube gwa giti ta no ole, ama mo ta gbu ma ngle Chube ole ama daballa kada Caínge, malen e giti Chube gwagedu no trate Abeldi me jiske Chube gwage, kaire Chube gwagedu no lle ulita Abel ketu Chubegedi. Ulia Abel me kle gwade nege tangle ama jokeda sbali, agwa geru kle degaba no ama giti ama mo ta gbu ulia Chube ole giti, ene che ñage geru jwen ama giti mo ta gbe ulia Chube ole giti.
5 Chura jo tangle sbali gire kaire agwe Enoc toidu Enoc mo ta gbu ulia Chube ole Chube gai ulia, malen Enoc jo dbaba gwade nga ngaña giti, ene ama me jokeda ama jonga me gda uñale, Chube Enoc du. Geru kle degaba kle gerule Enoc bebi dbale nga ngaña giti gire Chube gwa gitibi Enoc kwian no trate, Chubedi nga sugadu no Enoc Chube gau ulia giti. 6 Ulia che takalin chege no trate Chube gwa giti che ta Chube ta gbakalin nga suga no ole che giti gire ene che mo ta gbadale no Chube ole age ulita ama takalin kare. Che ulitage sugedale Chube kle ulia, Chube agenga no ulita, kaire sugedale chege Chube be che chudaboi che ulita bai kaire chudaboi kade amage, Chube be age no che alin.
7 Chura jo tangle sbali gire kaire agwe Noé toidu, Noé mo ta gbu ulia Chube ole Chube gai ulia, malen Chube gerudu Noé ole be boi daga ngwale tirare giti nga dba ai giti chi kote. Ulia Noé me gwagedu edi Chube gerudu giti blikare agwa ama Chube gerua e gau ulia, gire ama agedu ulita Chube ama ta gbu age kare, ama du kweri dodadu ama olia ulita jwangda siere ji chuge tirarege. Noé mo ta gbu Chube gerua gai ulia malen e giti Noé ñadu tien gitiru kwian ulita agenga me noge me ji chuge chi kote kwian na ulita kare. Chube gwagedu Noédi trate no me jiske, Noé mo ta gbu Chube gerua gbe gdadi malen Chube Noé jun siere chige Chube nga kagunga gire.
8 Kaire agwe Noé oindalla kada Abraham mo ta gbu ulia Chube ole Chube gai ulia, malen ama agedu ulita Chube gerudu kare ama ole. Ama jo siere nga ama kledu toige, ama jo chage Chube ama ta gbu kare nga ketabe amage toingwa ngnagu. Abraham jo siere una ama kledu toi ngwadige gire ni uñadu amage ama be joge nga bai ngnaguge. 9 Abraham mo ta gbu ulia Chube ole malen ama ñadu joge chke toi nga Chube kaitu amage ngwadi agwa ulia ama me chegu toi nga gdaitre alinge jwire nga Chube ketu amage ngwadi, ama toidu kwian chieba nga nage kare, ama u gbu sugetidale alin, ama chagedu nga ulita nga Chube ketu amage ngwadi. Kaire agwe Chube gerudu Abraham kirolla Isaac ole kaire Isaac kirolla Jacob ole Chube be nga e ulita kete amage toingwa, agwa ama ulita kaire agwe kledu chage Abraham kare kwian nga namu kle chage basale kare nga ege. 10 Cha geru kadakalin bage ene: ¿Mineade Abraham kaire ama kirolla ama bdadalla me toidu jwire nga gdaitre alinge nga kweri Chube ketu amage ngwadi? Ulia Chube nga no ketu Abrahamge kaire Abraham oliage toingwalla agwa cha gerule ba ole, Abrahamge sugedu nga ma no nga dba aini ulitage ama ñage toi diali dale alin kledu nga ngaña giti, gire ama tadu toikalin diali dale alin nga no e Chube nu dodabage nga ngaña giti.
11 Kaire agwe Abraham mo ta gbu ulia Chube ole Chube gai ulia malen Abraham ñadu kirogwa molen mo muira Sara ole. Ulia Sara me ñadu kirogwa manade ama kledu biale gire, Sara muinga gballa, gire Sara jo juma juma kaire Abraham jo salengwli juma Sara ole gire ama ñadu kirogwa molen gdaite juma giti Chube kirallaske. Abraham mo ta gbu Chube gai dage gire Chube agedu no Abraham alin Chube gerudu kare Abraham ole. 12 Abraham mo ta gbu ulia Chube ole Chube be ama chudaboi ulia kirogwa kete amage Chube gerudu kare ama ole, malen Abraham jo juma juma me chegu ñage kirogwa molen muira Sara giti agwa Chube kirallaske ama ñadu kirogwa molen gdaite muira Sara giti. Abraham kirolla e giti Abraham oindalla jriendunga tanre ni che ñage ama oindalla ten nate, ama oindalla jriendunga ngle salengwli beu nga ngaña giti kare ama oindalla jriendunga salengwli ubauda kle chege ble kagdage jegwale kare, ama oindalla ulita tanre ni che ñage ulita ten nate.
13 Cha gerule ulia ba ole, kwian ai ulita jo ka gbaba chada ai giti mo ta gbu Chube gerua gai ulia, ama ulita jokedabi ngeru ama ulita me ñadu gwage mo gwagwa giti agali Chube gerudu giti ama ulita ole Chube be age no ama ulita alin. Agwa ulia ama ulita mo ta gbu Chube gerua gai ulia Chube be age Chube gerudu kare ama ole, sugedu ama ulita tale me sbali Chube be age ulita ama alin Chube gerudu kare. E giti ama ulita nga du suga no modi. Ama ulita mo ta gbu tañachuge suge moge nga dba ai giti ama me nga dba ai giti mauña, amage sugedu ulia ama kledu toi sugetidale alin nga dba ai giti ama kledu kwian chagengale daba jwiage kare. 14 Ulia ñage suge chege ama ulita me kledu nga dba ai giti gai mo jwiale chui tangle, agwa ama ulita kledu tañachuge nga no no giti toingwa diali dale alin, e nga ngaña giti Chube kle ngwadi. 15 Ama ulita kledu tañachuge nga ama toidu gwangeage giti gire ene ama ñadu mo ta gbe jogeni naskuni nga ama toidu ngeru ngwadige. 16 Agwa ama me tañachugu dale ene jogeni nga ama toidu ngeru ngwadige giti, ama ulita tañachugu joge nga ma noge Chube kle ngwadige nga ngaña giti. Malen kwian mo ta gbu Chube gerua gai ulia kaire agwe kwian e giti Chube me ibudu gerule kwian e amanu, ama kwian e Chugagwalla, gire ene ulia Chube nu nga no dodababi kwian e alin toingwa diali dale alin jwire nga ngaña giti ule Chube ole.
17-18 Unsuialin tangle Chube gerudu Abraham ole ene:
“Ba kirolla Isaac giti ba be chege oindalla ole tanre.”
Chube gerudu ene Abraham ole, gire Abraham mo ta gbu ulia Chube ole Chube gai dage, agwa Chube Abraham ta gbu age kirolla ole chke gda uñale Abraham kle mo ta gbe ulia Chube ole o me. Chube Abraham gbu Abraham kirolla Isaac gweda kete gugaba Chubege bda gwakleduda kare. Uñadu Abrahamge kirolla e giti Chube be Abraham oindalla gbe jriennga agwa Abraham me talladu e giti, Abraham mo ta gbu biale age ulita Chube gerudu kare mo kirolla gdaitre alin allabi gweda kete Chubege. Ulia Abraham me tañachugu Chube be ama anblite ngwale, malen ama mo ta gbu age Chube gerudu kare ama kirolla gweda giti. 19 Ulia ulia Abrahamge sugedu Chube kira molen tanre Chube ñage ama kirolla Isaac jogekeda gbeni gwadeni, malen Abraham mo ta gbu biale Isaac gweda ulia, Chube gwagedu Abrahamdi Abraham kle biale mo kirolla gweda gire Chube bda cordero gbu Abraham jonllage gwadaleda Isaac taneage, gire Isaac chegu gwade toi ngerugu. Agwa Abraham alin chegu salengwli Isaac jokeda ulia chkuni gwadeni kare.
20 Kaire Abraham kirolla Isaac mo ta gbu Chube ole ulia Chube ñage age ulita malen Isaac gerudu no kiraske Chube gwa giti ama kirolla Jacob ole kaire ama kirolla Esaú ole ene: “Cha takalin Chube age no no ba gdabonate alin nege tangle chui gwangeruguge.” Isaac gerudu ene mo kirolla gdaboke ole Chube gwa giti.
21 Kaire Isaac kirolla Jacob mo ta gbu ulia Chube ole Chube be age no Jacob bdadalla alin malen Jacob chegu kodi jogekeda gire ama gerudu no ama bdadalla gdaboke ole Chube gwa giti ene: “Cha takalin Chube age no ba cha bdadalla gdabonate alin, nege tangle chui gwangeruguge.” Jacob gerudu ene ama bdadalla gdaboke ole, gire Jacob mo kliuda glita ama kle chage giti gire ama gerudu no nga suga no ole Chube giti bdagli.
22 Jacob kirolla kada José mo ta gbu kaire agwe ulia Chube ole Chube age ulia Chube gerule kare. José mo ta gbu ene malen ama bebi jogekeda gire ama gerudu ama bitalla israelita ole ene: “Chui be joge tangle ngle gire Chube be che oindalla ulita chudaboi joge siere nga Egiptoge, ama ulita be joge toi nga Chube ketu che enusulian oña Abrahamge ngwadi. Cha gerule ba ole, che oindalla be joge toi nga ege, gire ama cha gdalla dbadale mo ole llagli.” José gerudu ene ama bitalla ole ama gdalla giti, Josége uñadu ulia Chube be age no ama bitalla ulita alin Chube gerudu kare.
23 José toidu suiage chura jo tangle sbali gire José bitalla gdaite medunga chebia kote, e Moisés. E suiage Moisés ñenua Moisés chebia mo ta gbu ulia Chube ole malen ama me kendunga me age me no mo kirolla Moisés ole ama chugagwalla Faraón gerudu kare. Chugagwalla nga Egiptomu kada Faraón nu geru gbababi kirogwa soli onbre israelita gwaleda ulita agwa Moisés medunga chebia kote gire Moisés ñenua Moisés chebia Moisés ogoda sugekare dai gdamaige. Ulia Moisés ñenua Moisés chebia gwagedu Moisédi kirogwa soli noare ta ole malen Moisés ogleda ene, uñadu amage Chube be Moisés manade no ama chugagwalla ngeru. Moisés skwendu Faraón jiange gire Faraón jian Moisés manadu mo kirollale. 24 Moisés tigedu jo onbre gdate kweri gire Moisés mo ta gbu ulia Chube ole Chube gai dage malen ama me tadukalin kwian na ama gai kwian kweri chugagwalla Faraón jian kirollale, uñadu Moisége Chube be ama gbe ama bitalla israelita jonlla dbanga joge siere nga Egiptoge. 25 Moisés mo ta gbu mo boange daga ngwale ule ama bitalla israelita ole. Moisés me tadu chegekalin age me no Chube dollale kwian nga Egiptomu kledu age kare. Kwian nga Egiptomu lle tanre molen, nga suga no amadi ama kle toi age me no giti agwa Moisége sugedu kwian nga Egiptomu kle age kare e ulita ngwale kwian nga Egiptomu nga du suga no modi sugetidale alin allabi, malen Moisés mo ta gbu mo boange daga ngwale me no ama bitalla israelita ole ule. 26 Uñadu Moisége Chube be Cristo kage kwian alin kwian jwanngale siere malen Moisés mo ta gbu age Chube takalin kare, e gdale Moisés boidu tanre daga ngwale kwian nga Egiptomu ama gbu gidagda tanre. Moisés lle no tanre ñanaske chugagwalla nga Egiptomu chugu ngwadi mo ta gbu Chube gerua gbe gdadi, uñadu amage Chube be age no ama alin age ene ñanale. 27-28 Moisés mo ta gbu suge moge ulia Chube be ama bitalla israelita ulita jwen siere boi daga ngwalege nga Egiptoge. Moisés mo ta gbu ulia Chube ole Chube be ama chudaboi malen ama mo bitalla ulita gbu bda gweda bda e bea drennga ugaka kagda jegwale u kaire kairege kwian israelitanuge, ene lle boanga nga ngaña giti Chube nu kagaba kwian Chube dollale gweda gwage be edi ama me age me no kwian israelita ulita kirolla nu mebanga ngerutabi ole, ama mi kirogwa e gweda. E suiage gwangerugu che kwian israelita chui e ka gbu Pascua chuia. Moisés mo ta gbu ulia Chube ole Chube be ama chudaboi malen ama jo siere nga Egiptoge ama bitalla israelita ulita ole. Ama me kendunga chugagwalla nga Egiptomudi chugagwalla kledu skochie giti, sugedu Moisége Chube kledu ama ole ama kira gbe diali malen Moisés mo ta gbu kiraske jogeni gwangerugu alin me mo ta bliteni joge gwanaskudani nga Egiptoge.
29 Che enusulian oña israelita ulita jo siere nga Egiptoge gire ama mo ta gbu ulia Chube ole Chube be ama chudaboi Chube nu gerubabi ama ole kare, malen ama ulita jo chke ble kada Mar Rojo kagdage, gire Chube ble degunga, nga chegu jon kare ulen ama ulita jo chage nga ulenge. Ama jo tangle ulita ble giti chkagu, gire ama dolla kwian nga Egiptomu tadu jogekalin tangle kwian israelita nate ble eske tangle salengwli kwian israelita kare, ama ulita jo chke ble bonga gire Chube ble ulita gbuni naskuni. Chube ji gbu kwian nga Egiptomu giti ene ulita, kwian nga Egiptomu ulita mangire batre jo ama ulita unjo, ama ulita jokeda ble kote.
30 Kaire agwe che enusulian oña israelita ulita mo ta gbu ulia Chube ole Chube gai ulia malen ama jo chke nga kada Canaánge gire ama chagedu una kada Jericódi tangle chui gbagukege Chube ama gbu age kare, gire una edi tangle gere kweri kledu tkaba gere e ulita jo mliaba dba ulita chegu me no. Che enusulian oña israelita Chube gau ulia giti ama ñadu kirachke ama dolladi kle toi una Jericóge Chube kiralla giti. 31 Gere una Jericódi tangle bebi joge mliaba dba, kaire kwian una ege bebi boi daga ngwale kwian israelita kote gire muinga gdaite chagenga kwian onbre tanre ole toinga una Jericóge kada Rahab ama agedu nobi kwian israelita gweale alin. Kwian israelita gweale jo nga chra ite giti nate una Jericóge gire Rahab kwian israelita e gau ngwange no mo ullage ama chudabo. Rahabge uñadu kwian e Chubenu kaire Rahab Chube gau ulia, malen kwian israelita jo chke kwian una Jericómu gbe boi daga ngwale gire Rahab me jokeda kwian ulita agenga me no nga emu boidu kare Rahab mo ta gbu ulia Chube ole giti.
32 Kwian na tanre mo ta gbu ulia Chube ole agwa ama me jo ka gbaba chada ai giti, chui me cha ole ngle chada dege ama ulita kada ene giti: Gedeón, kaire Barac, kaire Sansón, kaire Jefté, kaire David, kaire Samuel, kaire kwian gerunga Chube ole daba alin tanre kle gerudale giti agwa cha me ñage chada dege nege kwian ulita ai giti. 33 Agwa ulia che enusulian oña israelita unsuialin tangle e kare na tanre mo ta gbu ulia Chube ole Chube gai ulia malen Chube kiralla giti ama gweale ñadu kirachke mo dolla nga namudige, kaire ama mo ta gbu mo bitalla chudaboi no Chube tadukalin ama age kare gire Chube agedu no ama alin Chube gerudu kare ama ole, kaire ama gweale ñadu tien gitiru me boi daga ngwale gude kweria me noge Chube gude ta gbu me ama gute, 34 kaire ama gweale gbere boi daga ngwale jitaske Chube gai ulia gdale agwa Chube kiralla giti ni kugedu sidri, kaire ama gweale ñadu tien gitiru gwabeda sbadi gitige, kaire ama gweale me kira molen Chube ama kira gbu ene ama ñadu kirachke ama dolla kira batanga tanredi, kaire ama ulita bai jo dole mo dolla ole kirachku ama dolladi, ama ñadu ama dolla gweda ulita Chube kiralla giti. 35 Kaire muinga gweale mo ta gbu Chube gai ulia malen muinga e bitalla gweale jogebakeda chkuni gwadeni naskuni.
Kaire agwe kwian na tanre mo ta gbu ulia Chube ole agwa ama boidu daga ngwale Chube gerua gai ulia gdale, ama me tiendu gitiru dale boi daga ngwalege. Kwian gweale gbere boi daga ngwale tanre agwa ama me mo ta blitu Chube dollale chege tien gitiru boi daga ngwale ege, malen ama guleda Chube gerua giti, sugedu amage ma no jogekeda Chube gerua giti gire chkeni gwade no trateni toi diali chui tangle Chube ole nga ngaña giti. 36 Kaire kwian gweale boidu tanre daga ngwale ama gbere kidegda Chube gerua gai ulia giti kaire kwian na gweale batre obere giska giti kaire kwian na gweale tkere skage lugleda giska mno hierrogda giti. 37-38 Kwian gweale skire ke giti gire ke kote ama jokeda, ama gweale bole daga ngwale tkerenga bonga tangle, na gweale guleda sbadi giti. Kaire agwe kwian Chube dollale kwian Chubenu tanre jritu nate chagedu ama nate diali ama gbe boi daga ngwale jere jere, malen kwian Chubenu e kledu chage ngwale gdate ongoru ongoru baini kaire nga gballage ngaske kaire ama kledu toi gbe ngaske keugage dbiugage, ama mo ngama tku bda oveja kwara giti alin allabi kaire chivo soli kwara giti, ama me chegu lle molen dale. Kwian ulita ai kare boidu daga ngwale tanre mo ta gbe ulia Chube ole giti. Ulia kwian agenga me no Chube dollale ama agedu me no kwian Chubenu ole ama tadukalin kare, me sugedu amage kwian Chubenu e ulita ma no ma kweri Chube gwa giti kwian na ulita nga dba ai gitige.
39 Kwian ulita jo geruba giti chada ai giti, ama ulita toidu unsuialin tangle. Ama ulita mo ta gbu ulia Chube ole ama agedu Chube takalin kare malen Chube gwagedu amadi no trate ama Chube gau ulia giti, Chubedi nga sugadu no ama agedu giti. Agwa kaire agwe lle ulita Chube gerudu giti ama ole Chube me ketu amage Chube me agedu ene ama alin ama toidu suiage gire. Agwa Chube kledu tañachuge geru ma no gbe ama alin kaire che ulita nege tangle Chube gerua ganga ulia alin. 40 Chube takalin kwian toidu unsuialin tangle bai Chube gaba ulia ama ulita chege no trate me jiske Chube gwa giti ule kwaitre alin che ulita Chube gerua gaba nege tangle ole, gire ene lle ulita Chube gerudu giti ama ole unsuialin tangle kaire che ole nege tangle Chube be age ene ulita che alin kaire ama alin chui bdaglige che ulita Chubenu be kle ule gire. Chui ege Chube be age no no che alin ulita ama geruba che ulita amanu ole kare.